Унагъуэ мелуанитхум я псэупIэхэр ирагъэфIэкIуэн папщIэ
КъБР-м и Iэтащхьэ КIуэкIуэ Казбек мазаем и 24-м хэтащ УФ-м и Къэрал Советым и лэжьакIуэ гупым иригъэкIуэкIа зэIущIэм, Урысей Федерацэм стратегие мыхьэнэ зиIэ унэтIыныгъэхэм зыщегъэужьыным хуэгъэпса, «Ухуэныгъэм, псэупIэ-коммунальнэ хозяйствэмрэ къалэхэмрэ» проектым теухуауэ щытам.
ЗэIущIэр иригъэкIуэкIащ комиссэм и унафэщI Минниханов Рустам. Зэхуэсыр зытраухуа Iуэхухэр зэпкърахыу къэпсэлъащ УФ-м и Президентым и дэIэпыкъуэгъу, Къэрал Советым и секретарь Левитин Игорь, УФ-м и Правительствэм и УнафэщIым и къуэдзэ Хуснуллин Марат, УФ-м ухуэныгъэмрэ псэупIэ-коммунальнэ хозяйствэмкIэ и министр Файзуллин Ирек.
ЗэIущIэр къыщызэIуихым Левитин Игорь комиссэм хэтхэм фIыщIэ яхуищIащ жыджэру зэрылажьэм, жэрдэмыщIэхэр къызэрыхалъхьэм папщIэ. Абы къыхигъэщащ къэралым 2030 гъэм нэсыху зэрызиужьыну щIыкIэр щыубзыхуа унэтIыныгъэхэр УФ-м и Правительствэм зэрызэхилъхьар. ЗэрамурадымкIэ, 2030 гъэ пщIондэ илъэс къэс унагъуэ мелуанитху нэхърэ мынэхъ мащIэм я псэупIэхэр ирагъэфIэкIуэнымкIэ Iэмал яIэнущ. Абы папщIэ псэупIэ метр зэбгъузэнатIэ мелард ухуэн хуейщ, нэгъуэщIу жыпIэмэ, къэралым метритху къэскIэ зыр къыщагъэщIэрэжыну къапэщытщ, къыхигъэщащ Хуснуллин Марат. Абы зэIущIэм хэтхэм ягу къигъэкIыжащ илъэс къэс псэупIэ метр зэбгъузэнатIэ мелуани 120-рэ ятын зэрыхуейр. Унэхэм щIэупщIэр нэхъыбэ хъунымкIэ Iэмал нэхъыщхьэри ипотекэр арауэ зэрыщытри жиIащ. Абы я фейдэ хэлъщ цIыхухэми унэхэр зыухуэхэми.
Зэхуэсым зыщыхэплъахэм ящыщщ зэгъунэгъу жылэхэм зэдэууэ зегъэужьыным, гъуэгухэр укъуэдииным, транспорт, инженер инфраструктурэкIэ ахэр къызэгъэпэщыным ехьэлIа къалэнхэр.
КъБР-м и Iэтащхьэмрэ
Правительствэмрэ я пресс-IуэхущIапIэ.
